stanford-oval/wikipedia huggingface dataset:
World Series

World Series on vuosittainen ammattilaisbaseballin, Major League Baseballin loppuottelusarja Yhdysvalloissa ja Kanadassa. Vuodesta 1903 alkaen siinä ovat kohdanneet kahden suurimman liigan – National League ja American League – voittajat. Sarja on jäänyt pelaamatta vain 1904 boikotin ja 1994 pelaajien lakon vuoksi. Koska ottelut pelataan myöhään syksystä, on sarjaa nimitetty myös nimellä Fall Classic.
Vuosina 1882–1890 myös American Associationin mestari pelasi National Leaguen voittajan kanssa vastaavanlaisia sarjoja. Näitä pidetään enemmän näytösluontoisina tapahtumina ja ne olivat epäjärjestäytyneempiä kuin nykyiset sarjat. Sarjojen pituudet myös vaihtelivat aina kolmesta viiteentoista otteluun ja sarjat myös päättyivät usein tasatilanteeseen. Nykyinen World Series on pelattu yleensä paras seitsemästä -järjestelmällä, poikkeuksena kaudet 1903 ja 1919–1921, jolloin pelattiin järjestelmällä paras yhdeksästä.
Vuoden 2014 sarjaan Kansas City Royals selvisi voittamalla kaikki kahdeksan aikaisempaa postseason -otteluaan. Sarjassa San Francisco Giants kuitenkin osoittautui paremmaksi niukasti otteluvoitoin 4–3. World Series voitto oli Giantsille kaikkiaan kahdeksas. Toisen kerran World Seriesin historiassa molemmat joukkueet olivat selvinneet pudotuspeleihin villillä kortilla. Aiemmin vastaavaa oli tapahtunut kaudella 2002, jolloin Giants oli sarjassa häviävänä osapuolena.
Vuonna 2016 Chicago Cubs onnistui voittamaan mestaruuden. Edellisestä Cubsin mestaruudesta ennätti kulua ennätysmäiset 108 vuotta. Cubs onnistui kääntämään sarjan voitokseen 1–3 -tappioasemasta.
Vuonna 2019 päättyivät ensi kertaa kaikki ottelut seitsemän ottelun sarjassa vierasvoittoon.
World Series 1882–1890

| Vuosi | American Association | Voitot | National League | Ot 1 | Ot 2 | Ot 3 | Ot 4 | Ot 5 | Ot 6 | Ot 7 | Ot 8 | Ot 9 | 10 | 11 | 12 | 13 | 14 | 15 |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1882 | Cincinnati Red Stockings |   1-1 | Chicago White Stockings |   4-0 |   0-2 |  |  |  |  |  |  |  |  |  |  |  |  |  |
| 1884 | New York Metropolitans |   0-3 | Providence Grays |   0-6 |   1-3 |   2-12 |  |  |  |  |  |  |  |  |  |  |  |  |
| 1885 | St. Louis Browns |   3-3 | Chicago White Stockings |   5-5 |   0-9* |   7-4 |   3-2  |   2-9 |   2-9 | 13-4 |  |  |  |  |  |  |  |  |
| 1886 | St. Louis Browns |   4-2 | Chicago White Stockings |   0-6 | 12-0  |   4-11 |   8-5 | 10-3 |   4-3 |  |  |  |  |  |  |  |  |  |
| 1887 | St. Louis Browns |   5-10 | Detroit Wolverines |   6-1 |   3-5 |   1-2 |   0-8 |   5-2 |   0-9 |   1-3 |   2-9 |   2-4 | 11-4 |   3-13 |   5-1  |   3-6  |   3-4  |   9-2  |
| 1888 | St. Louis Browns |   4-6 | New York Giants |   1-2 |   3-0 |   2-4 |   3-6 |   4-6 |   5-12 |   7-5 |   3-11 | 14-11 | 18-7  |  |  |  |  |  |
| 1889 | Brooklyn Bridegrooms |   3-6 | New York Giants | 12-10 |   2-6 |   8-7 | 10-7 |   3-11 |   1-2 |   7-11 |   7-16 |   2-3 |  |  |  |  |  |  |
| 1890 | Louisville Colonels |   3-3 | Brooklyn Bridegrooms |   0-9 |   3-5 |   7-7 |   5-4 |   2-7 |   9-8 |   6-2 |  |  |  |  |  |  |  |  |
1882 ottelut olivat epävirallisia näytösotteluita, joita ei lasketa postseason otteluiksi.
1885 2. ottelu keskeytyi, kun St. Louis jätti kentän kesken ottelun tilanteessa 4-5.
1887 pelattiin kaikkiaan 15 ottelua. Voitto ratkesi 11. pelissä, kun Detroit siirtyi 8-3 johtoon.
1887–1890 kilpailusta käytettiin nimeä Dauvray Cup näyttelijätär Helen Dauvrayn mukaan tämän lahjoitettua kilpailuun kiertopalkinnon.
World Seriesiin osallistumiskerrat ja voitot 1903-2019

| Joukkue | Voitot | Viimeisin | Sarjat | Viimeisin |
| --- | --- | --- | --- | --- |
| New York Yankees (AL) | 27 | 2009 | 40 | 2009 |
| St. Louis Cardinals (NL) | 11 | 2011 | 19 | 2013 |
| [Philadelphia/Kansas City] Oakland Athletics (AL) | 9 | 1989 | 14 | 1990 |
| Boston Red Sox [Americans] (AL) | 9 | 2018 | 13 | 2018 |
| [New York] San Francisco Giants (NL) | 8 | 2014 | 20 | 2014 |
| [Brooklyn] Los Angeles Dodgers (NL) ‡ | 6 | 1988 | 20 | 2018 |
| Cincinnati Reds (NL) | 5 | 1990 | 9 | 1990 |
| Pittsburgh Pirates (NL) | 5 | 1979 | 7 | 1979 |
| Detroit Tigers (AL) | 4 | 1984 | 11 | 2012 |
| Chicago Cubs (NL) | 3 | 2016 | 11 | 2016 |
| [Boston/Milwaukee] Atlanta Braves (NL) | 3 | 1995 | 9 | 1999 |
| [St. Louis Browns] Baltimore Orioles (AL) | 3 | 1983 | 7 | 1983 |
| [Washington Senators] Minnesota Twins (AL) | 3 | 1991 | 6 | 1991 |
| Chicago White Sox (AL) | 3 | 2005 | 5 | 2005 |
| Philadelphia Phillies (NL) | 2 | 2008 | 7 | 2009 |
| Cleveland Indians (AL) | 2 | 1948 | 6 | 2016 |
| New York Mets (NL,1962) * | 2 | 1986 | 5 | 2015 |
| Kansas City Royals (AL, 1969) * | 2 | 2015 | 4 | 2015 |
| [Florida] Miami Marlins (NL,1993) * | 2 | 2003 | 2 | 2003 |
| Toronto Blue Jays (AL,1977) * | 2 | 1993 | 2 | 1993 |
| Houston Astros [Colt .45's] (NL,1962; AL 2013) * | 1 | 2017 | 3 | 2019 |
| Los Angeles Angels of Anaheim (AL, 1961) *  [Los Angeles/California/Anaheim Angels] | 1 | 2002 | 1 | 2002 |
| Arizona Diamondbacks (NL, 1998) * | 1 | 2001 | 1 | 2001 |
| Washington Nationals (NL,1969) * [Montreal Expos] | 1 | 2019 | 1 | 2019 |
| San Diego Padres (NL, 1969) * | 0 |   | 2 | 1998 |
| [Washington Senators] Texas Rangers (AL,1961) * | 0 |  | 2 | 2011 |
| Colorado Rockies (NL,1993) * | 0 |   | 1 | 2007 |
| [Seattle Pilots] Milwaukee Brewers (AL 1969; NL 1998) * | 0 |   | 1 | 1982 |
| Tampa Bay Rays [Devil Rays] (AL,1998) * | 0 |   | 1 | 2008 |
| Seattle Mariners (AL,1977) * | 0 |   | 0 |   |
Aiheesta muualla

Kuvia tai muita tiedostoja aiheesta World Series Wikimedia Commonsissa
Paleokonservatismi

Paleokonservatismi on yhdysvaltalainen konservatismin muoto, joka pyrkii säilyttämään maan anglosaksisen ja kristillisen perinnön, rajoittamaan ja hajauttamaan liittovaltion valtuuksia, edistämään perinteisten alueellisten kulttuurien ja erityisesti vanhan etelän kulttuurien kunnioittamista, rajoittamaan voimakkaasti maahanmuuttoa ei-länsimaisista maista, vahvistamaan Yhdysvaltain taloutta protektionismin avulla, vähentämään 1930-luvulla New Dealilla aloitettua hyvinvointivaltiopolitiikkaa sekä kannattaa Yhdysvaltain eristäytymispolitiikkaa.
Paleokonservatiivinen liike syntyi 1980-luvulla tietoisena pyrkimyksenä elvyttää niin sanotun vanhan oikeiston konservatismi, joka oli hallinnut republikaanista puoluetta 1900-luvun alussa. Vanhan oikeiston perinnössä korostetaan erityisesti valtiojohtoisuuden vastustamista ja eristäytymispolitiikkaa. Paleokonservatiivit pyrkivät palauttamaan mielestään ”oikean” konservatismin ja vastustaa etenkin uuskonservatismia, jota se pitää vasemmistolaisten petoksena konservatismia vastaan.
Paleokonservitismi-käsitteen taustalla oli tarkoitus haastaa uuskonservatismi ja korostaa liikkeen ideologiaa ”alkuperäisenä” konservatismina.
Politiikka ja arvot

Paleokonservatiivit ovat taipuvaisia omaksumaan asenteita, jotka ovat historiallisesti liittyneet Yhdysvaltain maaseutu- ja maatalousvaltaisiin alueisiin. Tällaisia arvoja ovat muun muassa perinteisen perhemallin sekä vakiintuneiden sosiaalisten hierarkioiden ja perinteisten sukupuoliroolien kunnioittaminen, alueellisiin elintapoihin puuttuvan valtion väliintulon vastustaminen, kristillisten moraaliperiaatteiden noudattaminen. 1980-luvulta lähtien paleokonservatiivit ovat vastustaneet voimakkaasti monikulttuurisuutta, identiteettipolitiikkaa sekä monimuotoisuusihanteita uhkana Yhdysvaltain etniselle ja kulttuuriselle identiteetille.
Paleokonservatiivien politiikka perustuu Yhdysvaltain modernin konservatismin alkuaikoihin. Liikkeen juuret ovat 1920-luvun ”Amerikka ensin” -ajattelussa, jolloin konservatiivipresidenttien johtama maa suhtautui torjuvasti sotkeutumiseen ulkomaiden asioihin ja vapaakauppaan sekä alkoi rajoittaa maahanmuuttoa.
Paleokonservatiivit katsoivat 1990-luvulla, ettei pelkkä puoluepolitiikka tai lainsäädäntötyö kykene ratkaisemaan ongelmia. Puoluepolitiikasta oli paleokonservatiivien mukaan tullut pelkkää opportunistista äänien ostamista, joten he näkivät hitaan, ruohonjuuritason vastakulttuurisen keskustelun ainoana kestävänä muutoksen tienä. Tätä on pidetty valkoisen identiteettipolitiikan varhaisena ilmentymänä.
Politiikka ja arvot > Vanhan etelän kulttuuri

Paleokonservatiiviseen liikkeeseen kuului 1980-luvulla etelävaltiolaisia ja keskilännen traditionalisteja. Liikkeessä ihailtiin sisällissotaa edeltänyttä ”Vanhaa Etelää”, sen yhteisöllisyyttä, maahan juurtumisen arvostamista, kunnia- ja perhekäsityksiä, perinteistä kristillisyyttä sekä hajautettua vallankäyttöä. Etelän paleokonservatiivit näkivät näkivät teollistuneen ja kaupallistuneen pohjoisen, joka oli tuhonnut Vanhan Etelän. Myös kapitalismi, vapaa markkinatalous ja edistysusko nähtiin ongelmallisina, epävakauttavina sekä yhteisöllisyyttä ja perinteitä tuhoavina asioina.
Politiikka ja arvot > Eristäytymispolitiikka

Paleokonservatiivit vastustivat Yhdysvaltain aktiivista globaalia roolia ja vaativat paluuta eristäytymispolitiikkaan. Paleokonservatiivien mielestä oikeassa konservatismissa pyritään keskitetyn vallankäytön vähentämiseen niin sisä- kuin ulkopolitiikassa. Paleokonservatiivien mielestä Yhdysvaltojen tuli suojella ainoastaan kansallista suvereniteettia ja välittömiä etujaan.
Politiikka ja arvot > Protektionismi

Paleokonservatiivien kolmas tavoite oli vähintäänkin osittainen paluu protektionistiseen kauppapolitiikkaan, jolla suojeltaisiin Keskilännen ”Ruostevyön” teollisuusosavaltioiden yhteisöjä. Vapaakauppa ja muu globaalisuus nähtiin ihmisluonnon ja muiden luonnonlakien vastaisena kilpailutilana.
Historia > Tausta ja synty

Paleokonservatiivisen liikkeen juuret ovat vanhassa oikeistossa, joka jäi vähemmistöön New Dealin ja toista maailmansotaa seuranneen ulkomaailman avautumisen ja  antikommunismin nousun seurauksena
Vanhan oikeiston vaikutusvalta väheni 1970-luvulta lähtien uuskonservatismin nousun myötä. Uuskonservatiivit, sosiaalikonservatiivit ja talouslibertaristit muodostivat löyhät koalitiot, joita kutsuttiin uusoikeistoksi. Se vetosi laajasti konservativiisin demokraatteihin ja siivitti Ronald Reaganin presdentiksi vuonna 1980. Vanhaa oikeisto edustaneet perinteiset konservatiivit kokivat, että uuskonservativit olivat ottaneet omakseen amerikkalaisen konservatismin omakseen ja laimentaneet sen väärällä antikommunistisella hyvinvointivaltiomallilla.
Erityisen tärkeä alkuaikojen tapaus oli vuoden 1980 kiista National Endowment of Humanitiesin johtopaikasta. Etelävaltiolainen Mel Bradford nimitettiin johtajaksi, mutta uuskonservatiivit peruivat hänen nimityksensä. Konservatiiviliikkeen sisäisen taisto aiheutti liikkeen sisälle vastakkainasettelun ja Bradfordia puolustaneet ryhtyivät kutsumaan itseään paleokonservatiiveiksi. Samuel T. Francis johti 1980-luvulla kampanjoita ei-länsimaisen maahanmuuton lopettamiseksi, jota pidettiin uhkana Yhdysvaltain sydänmaiden elämäntavalle.
Berliinin muurin murtuminen (1989) ja Neuvostoliiton romahtaminen (1991) rohkaisivat paleokonservatiiveja ilmaisemaan voimakkaasti vastustuksensa uuskonservatismia kohtaan sekä ajamaan uutta politiikkaa, joka oli saanut innostuksen vanhan oikeiston ideologisesta taistelusta New Dealia kannattaneita demokraatteja vastaan.
Paleokonservatiivit ryhtyivät vastustamaan myös republikaanisen puolueen valtaeliittiä sekä kristillistä oikeistoa, jonka he katsoivat unohtaneen oikean tehtävänsä eli kristillisen kulttuurin ja elämäntavan iskostamisen yhdysvaltalaisiin. Paleokonservatiivien mielestä konservatiivinen liike oli etääntynyt todellisesta konservatismista niin kauas, että he itse ottivat myös etäisyyttä konservatismi-sanaan.
Historia > Kannatuksen huippu

Palokonservatiivien vaikutus amerikkalaisessa oikeistossa saavutti huippunsa 1900-luvun lopulla Pat Buchananin epäonnistuneissa yrityksissä varmistaa republikaanien presidenttiehokkuus vuosina 1992 ja 1996 sekä hänen epäonnistuneessa presidenttikampanjassaan reformipuolueen ehdokkaana vuonna 2000. Buchanan kannatti vapaakaupan rajoittamista ja maahanmuuton väliaikaista keskeyttämistä. Buchanan tuomitsi feministi- ja seksuaalivähemmistöliikkeet ja kritisoi Yhdysvaltoja siitä, että se oli ottanut itsellee "globaalin poliisin" roolin ja että se oli antanut Israelin vaikuttaa mielestään kohtuuttomasti Yhdysvaltain ulkopolitiikkaan. 1990-luvulla paleokonservatiivit liittoutuivat paleolibertaristien kanssa. Liittouma romahti 2000-luvun alussa, kun voimistuneet uuskonservatiivit, National Review -lehti ja kristillinen oikeisto aloittivat vastakampanjan Buchanania vastaan.
Historia > Hiipuminen ja uusi nousu

Vuoden 2000 presidentinvaalien jälkeen paleokonservatiivinen liike hajosi. Joidenkin tutkijoiden mukaan paleokonservatismi on nykyisin käytännössä kuollut, mutta toisten mukaan se on herännyt osittain henkiin alt-rightin nousun myötä. 2010-luvulla ja Donald Trumpin presidenttikaudella esitetyt kannanotot maahanmuuttoon, kansalaisoikeuksiin, protektionismiin ja Yhdysvaltain rooliin maailman demokratian vartijana ovat muistuttaneet paleokonservatiivisia kantoja kysyeisiin kysymyksiin.
Paleokonservatiivisen eristäytymispoltiiikan ja talouspolitiikan kannatu kasvoi kuitenkin presidentti George W. Bushin epäsuositun Irakin-sotaretken sekä vuoden 2008 talouskriisin seurauksena. Lisäksi valkoisten ennustettu jääminen vähemmistöksi Yhdysvaltain väestössä on lisännyt identiteettiajattelun kannatusta.
Liikemies Donald Trump aloitti poliittisen uransa reformipuolueen riveissä. Hän harkitsi presidenttiehdokkuutta jo vuoden 2000 vaaleissa ja uudelleen vuoden 2012 vaaleissa. Hän omaksui vuosien varrella selkeästi paleokonservatiivisen linjan, siirtyi republikaaneihin ja voitti vuoden 2016 presidentinvaalit. Yhdysvaltojen presidenttinä Trump oli paleokonservatiivien tapaan isolationistinen, protektionistinen, maahanmuuttovastainen ja populistisen eliitinvastainen.
Arvostelu

Uuskonservatiivit ovat syyttäneet paleokonservatiiveja kristillisen perinnön korostamisesta ja maahanmuuton vastustamisesta, joita he pitävät osoituksensa paleokonservatiivien antisemitismistä, rasismista ja muukalaisvihasta.
ByteDance

| ByteDance Ltd>  (字节跳动有限公司) |
| --- | --- |

Yritysmuoto:  yksityisesti omistettu
Perustettu:  2012
Perustaja:  Zhang Yiming
Toimitusjohtaja:  Zhang Yiming
Kotipaikka:  Peking, Kiina
Toiminta-alue:  maailmanlaajuinen
Toimiala:  Internet-sovellukset
Liikevaihto:  140 miljardia juania (eli noin 18 miljardia euroa) (2019)
Henkilöstö:  60 000 (2020)
Kotisivu:  bytedance.com
Infobox OKVirheellinen NIMI-arvo: 
ByteDance Ltd. (kiin.: 字节跳动有限公司; pinyin: Zìjié tiàodòng yǒuxiàn gōngsī) on kiinalainen monikansallinen Internet-teknologiayritys, joka on keskittynyt viihde- ja uutissovelluksiin.. Yrityksen pääkonttori sijaitsee Pekingissä.  Vuonna 2012 perustetun yrityksen perustaja on Zhang Yiming. Toukokuussa 2020 ByteDancen arvon arvioitiin olevan yli 100 miljardia Yhdysvaltain dollaria.
ByteDancen kärkituotetta Toutiao ("Otsikot") käytetään sisältöalustana Kiinassa ja ympäri maailman. Toutiao oli alun perin uutisten suosituskone, mutta siitä on vähitellen kehittynyt alusta, jossa on sisältöä eri muodoissa, kuten teksteinä, kuvina, kysymys-ja-vastaus-postauksina, mikrobloggauksia ja videoita.
ByteDance on myös lyhyisiin videoihin keskittyneiden Tiktokin ja sen kiinalaisen sisarsovelluksen Douyinin kehittäjä.
Vuoteen 2020 mennessä ByteDancea on syytetty muun muassa alaikäisille levitetystä pornosta, Kiinan hallinnolle toimitetuista yksityisistä tiedoista, sensuurista, informaatiosodasta ja vakoilusta.
Historia

Yrityksen perustaja, ohjelmistoinsinööri Zhang Yiming sai ideansa yritykseen istuessaan pekingiläisessä metrossa vuonna 2011. Hän huomasi, että matkustajat olivat siirtymässä sanomalehtien lukemisesta älypuhelimen käyttöön ja päätteli, että älypuhelin korvaisi sanomalehdet ja tietokoneen tärkeimpänä tiedon lähteenä. Zhang perusti internetalan yrityksensä ByteDancen vuonna 2012. Hän halusi luoda yrityksen, joka yhdistäisi ihmisiä informaatioon samalla tavalla kuin Facebook yhdisti ihmisiä toisiin ihmisiin. Kuudessa vuodessa yrityksestä tuli maailman arvokkain startup, kun se ohitti titteliä pitkään hallinneen kyytipalvelu Uberin.
Marraskuussa 2017 ByteDance osti sosiaaliseen mediaan keskittyneen Musical.ly-startup-yrityksen. Kaupan arvo oli noin miljardi Yhdysvaltain dollaria. Elokuussa 2018 Musical.ly yhdistettiin Tiktokin kanssa, jolloin siitä tuli globaali sovellus.lähde?
Marraskuussa 2018 ByteDancella oli kaikilla alustoillaan yhteensä yli 800 miljoonaa päivittäistä aktiivista käyttäjää (ja yli miljardi rekisteröitynyttä käyttäjää).   Yrityksen arvo oli 78 miljardia dollaria, ja sitä pidettiin yhtenä maailman arvokkaimmista "yksisarviseksi" luokitellusta startup -yriyksestä.  Yhtiöllä oli strategisia kumppanuuksia Kiinan valtion tukemien yritysten kanssa Pekingissä ja Shanghaissa. Julkisuudessa väitettiin, että se oli työskennellyt Kiinan hallituksen kanssa sensuroidessaan ja tutkiessaan Xinjiangin uudelleenkoulutusleirejä ja muita hallituksen kiistanalaisiksi katsomia aiheita. Joulukuussa 2018 ByteDance haastoi kiinalaisen uutissivusto Huxiun oikeuteen kunnianloukkauksesta sen jälkeen, kun  Huxiu väitti ByteDancen intiankielisen uutissovelluksen Helon levittävän väärää tietoa.
Syyskuussa 2019 The Washington Post uutisoi, etteivät Hongkongissa levinneet mielenosoitukset näkyneet Tiktokissa juuri ollenkaan. The Guardian taas kertoi, että Tiktok-sovellusta moderoidaan siten, että julkaisut tukisivat Kiinan ulkopoliittista linjaa. Käytännössä siis esimerkiksi Taivaallisen rauhan aukion mielenosoitukseen, etnisten ryhmien välisistä konflikteihin tai Kiinan uiguurivähemmistön sortoon liittyvät sisällöt poistetaan. Palvelun poistolistalla on ollut myös seksuaalivähemmistöihin kuuluvien, liikuntarajoitteisten ja ylipainoisten käyttäjien jakamaa sisältöä. Yhtiö reagoi kritiikkiin uudistamalla moderointiohjeitaan ja lokalisoimalla käytäntöjään.
Toukokuussa 2020 Bloomberg arvioi yhtiön arvon ylittäneen sata miljardia dollaria. Jos yhtiö listautuisi nyt pörssiin, voisi sen markkina-arvo olla joidenkin arvioiden mukaan jopa 180 miljardia. ByteDance kertoi Disneyn streaming-liiketoiminnan johtajan Kevin Mayerin siirtyvän ByteDanceen. Kesäkuusta 2020 alkaen Mayerista tuli Tiktokin toimitusjohtaja ja ByteDance-konsernin operatiivinen johtaja, joka raportoi suoraan yhtiön toimitusjohtajalle Zhang Yimingille.
Organisaatio

Vuonna 2020 yhtiöllä oli 60 000 työntekijää 126 toimipisteessä ja se toimi yli 30 maassa. Ulkomaalaisia yhtiön työntekijöistä oli noin kymmenen prosenttia, mutta yhtiö tavoitteli määrän nostamista puoleen vuonna 2021.
Vuonna 2020 ByteDancen rahoittajiin kuului muun muassa Kohlberg Kravis Roberts, japanilainen teknologiajätti Softbank, yhdysvaltalainen pääomasijoitusyhtiö Sequoia Capital, General Atlantic ja Hillhouse Capital Group.
Tuotteita

Yrityksen tuotteiden perusteena on tekoäly, jonka avulla informaatiota näytetään käyttäjille heidän henkilökohtaisten tietojensa pohjalta muodostettujen suositusten perusteella. Vuonna 2020 kuusi Kiinan kymmenestä suosituimmasta puhelinsovelluksesta oli ByteDancen tekemiä. Viihde- ja uutissovellusten lisäksi yhtiö toimii myös verkkokaupan, pelien ja viestipalvelujen parissa. Vuonna 2020 se kehitteli omaa musiikin suoratoistopalvelua ja verkkoympäristöön suunnattuja koulutuspalveluja sekä harkitsi oman älypuhelimen valmistamista.
Tuotteita > Neihan Duanzi

ByteDance julkaisi maaliskuussa 2012 ensimmäisen sovelluksensa. Neihan Duanzi (内涵 段子) -sovelluksen avulla käyttäjät saattoivat levittää vitsejä, meemejä ja humoristisia videoita. Suosionsa huipulla vuonna 2017 sovelluksella oli yli 200 miljoonaa käyttäjää.
Huhtikuussa 2018 ByteDance sulki Neihan Duanzin pysyvästi, koska kansallinen radio- ja televisiohallinto syytti sovellusta "mauttoman" ja "väärän" sisällön julkaisemista ja "sen käyttäjilleen synnyttämästä voimakkaasta katkeruuden tunteesta".  Zhang Yiming perusteli palvelun sulkemista sillä, että sovellus oli "epäsuhtainen sosialististen perusarvojen kanssa" ja lupasi, että ByteDance "syventää edelleen yhteistyötä" Kiinan viranomaisten kanssa edistääkseen sen linjauksia.   Palvelun sulkemisen jälkeen ByteDance ilmoitti suosivansa rekrytoinnissa Kiinan kommunistisen puolueen jäseniä palkkaamisessa ja nostavan sensuroijien määrän 6 000:sta 10 000:een.
Tuotteita > Toutiao

Toutiaon ensimmäinen versio julkaistiin elokuussa 2012,  viisi kuukautta sen jälkeen, kun Zhang perusti ByteDancen. Joulukuussa 2012 Toutiaolla oli miljoona päivittäistä aktiivista käyttäjää.
Tammikuussa 2014 yritys perusti uuden "Toutiaohao" (头条号) -alustan, jolla houkuteltiin palveluun lisää niin ammattimaisesti luotuja kuin myös käyttäjien itse luomia sisältöjä. Palveluun lisättiin samana vuonna myös mahdollisuus videoiden jakamiseen. Toutiao näytti käyttäjilleen sisältöä ensi sijassa heidän mielenkiinnon kohteidensa mukaan, jolloin sisällöntuottajat saivat yleisöä luomilleen sisällöille pitkäjännitteisesti. Eräs usein käytetty esimerkki palvelun menestyneistä sisällöntuottajista on "Zhuguan Baba" (猪倌巴巴), nuori siankasvattaja Pohjois-Kiinasta, jonka sikojen kasvattamisesta kertovat sisällöt saivat miljoonia seuraajia Toutiaossa.
Helmikuussa 2016 Toutiao-alustalla aloitettiin etsintäkuulutukset kadonneista henkilöistä. Seuraavana vuonna palvelun avulla löydettiin 3573 kadonneeksi ilmoitettua henkilöä.
Elokuussa 2019 ByteDance julkaisi Toutiao-haun osana Toutiao-uutisportaaliaan.
Räätälöityjä uutissisältöjä tarjoava Jinri Toutiao oli vuonna 2020 yksi Kiinan suosituimmista puhelinsovelluksista.
Tuotteita > Xigua Video

Maaliskuussa 2016 ByteDance julkaisi Toutiao Videon, jonka nimi muutettiin myöhemmin Xigua Videoksi (西瓜 视频, myös Watermelon Video). Xigua Video keskittyi lyhyisiin videoihin, jotka olivat keskimäärin 2–5 minuuttia pitkiä. Sittemmin palveluun on voinut ladata myös pidempiä videoita.
Tuotteita > Tiktok

Helmikuussa 2019 Yhdysvaltain kauppakomissio antoi TikTok Inc.:lle 5,7 miljoonan dollarin euron sakon sen kerättyä tietoa alle 13-vuotiailta Lasten yksityisyydensuojalalain vastaisesti Yhdysvalloissa.   ByteDance on lisännyt Tiktokiin myöhemmin lapsille tarkoitetun tilan, joka estää videoiden lataamisen, käyttäjäprofiilien perustamisen, yksityisviestien lähettämisen ja muiden videoiden kommentoinnin, mutta sallii sisältöjen katselun.